-----------------------------------------------------------------------
  2. ปัจจัยความเสี่ยง

  -----------------------------------------------------------------------

  2.1 ความเสี่ยงจากการผันผวนของราคาและปริมาณของวัตถุดิบ

  กุ้งเป็นวัตถุดิบหลักของบริษัทฯ เนื่องจากบริษัทฯ มีผลิตภัณฑ์ส่วนใหญ่เป็นกุ้ง
  หากวัตถุดิบกุ้งเกิดความผันผวนทั้งทางด้านราคาและปริมาณ อันเนื่องมาจากฤดูกาล
  สภาพดินฟ้าอากาศ โรคระบาดในกุ้ง ภัยธรรมชาติ หรือเกษตรกรผู้เลี้ยงกุ้งมีจำนวนลดลง
  ทั้งหลายเหล่านี้ล้วนส่งผลกระทบต่อการประกอบธุรกิจของบริษัทฯ

  การบริหารความเสี่ยง

  บริษัทฯ มีนโยบายที่จัดเก็บวัตถุดิบเพื่อสำรองไว้ใช้ในการผลิตในปริมาณและราคาที่เหมาะสม
  ซึ่งบริษัทฯมีพื้นที่ของห้องเย็นที่ใช้ในการจัดเก็บที่เพียงพอ และจากการที่บริษัทฯ
  มีนโยบายรับซื้อวัตถุดิบโดยตรงจากเกษตรกรในหลายๆ พื้นที่ รวมถึงสัมพันธภาพที่มีมายาวนาน
  ทำให้บริษัทฯไม่มีปัญหาในเรื่องวัตถุดิบขาดแคลน
  นอกจากนั้นบริษัทฯยังได้จัดส่งบุคลากรที่มีความรู้ความชำนาญเข้าไปดูแล
  และให้ความรู้คำแนะนำกับเกษตรกรในด้านการเลี้ยงกุ้ง ทำให้บริษัทฯได้รับวัตถุดิบที่มีคุณภาพสูง
  ตรงตามความต้องการผลิตและคำสั่งซื้อของลูกค้า
  ปัจจุบันบริษัทฯมีวัตถุดิบกุ้งเพียงพอที่ใช้ในการผลิต
  และบริษัทฯได้ทำสัญญาการซื้อกุ้งล่วงหน้ากับฟาร์มกุ้งบางราย เพื่อให้แน่ใจว่าบริษัทฯ
  มีกุ้งในการผลิตและมีคุณภาพตรงตามต้องการ

  2.2 ความเสี่ยงจากอัตราแลกเปลี่ยน

  จากการที่บริษัทฯ ได้ส่งออกสินค้าจำหน่ายไปยังต่างประเทศเกือบทั้งหมด
  โดยใช้เงินสกุลดอลลาร์สหรัฐฯ เป็นส่วนใหญ่ ในกรณีที่อัตราแลกเปลี่ยนมีความผันผวนมาก
  จะส่งผลกระทบต่อต้นทุนขายและรายได้ ซึ่งอาจทำให้บริษัทฯ ต้องประสบกับผลขาดทุนได้

  การบริหารความเสี่ยง

  เพื่อให้บริษัทฯ สามารถดำเนินงานภายใต้ความเสี่ยงน้อยที่สุด บริษัทฯ
  ได้พิจารณาทำสัญญาซื้อขายเงินตราต่างประเทศล่วงหน้า (Forward)
  ติดตามข่าวสารอย่างใกล้ชิด
  เพื่อป้องกันความเสี่ยงจากอัตราแลกเปลี่ยนอย่างเหมาะสมในแต่ละช่วงเวลา

  2.3 ความเสี่ยงจากการกีดกันทางการค้าจากประเทศผู้นำเข้า

  เนื่องจากบริษัทฯส่งผลิตภัณฑ์กุ้งแช่แข็งออกไปจำหน่ายในต่างประเทศเกือบทั้งสิ้น
  ทำให้ได้รับผลกระทบจากมาตรการต่างๆ ทางการค้าจากประเทศผู้นำเข้า เช่น
  มาตรการเรียกเก็บภาษีตอบโต้การทุ่มตลาด (AD) และการวางเงินค้ำประกัน (Continuous
  Bond) ของประเทศสหรัฐอเมริกา มาตรการเกี่ยวกับมาตรฐานความปลอดภัยด้านอาหาร
  การที่ยุโรปจะตัดสิทธิพิเศษประเทศไทยในเรื่องภาษีศุลากร (Generalized System of
  Preferences: GSP)
  ซึ่งมาตรการดังกล่าวเหล่านี้ล้วนส่งผลกระทบกับผลการดำเนินงานของบริษัทฯ

  การบริหารความเสี่ยง

  บริษัทฯได้มีการติดตามข้อมูลทางการค้าของประเทศผู้นำเข้าอย่างใกล้ชิดศึกษาผลกระทบ
  ที่อาจเกิดขึ้นกับบริษัทฯ เพื่อเตรียมการป้องกันแก้ไขให้ทันกับเหตุการณ์
  รวมถึงมุ่งเน้นการพัฒนาคุณภาพผลิตภัณฑ์ให้มีมาตรฐาน และคุณภาพสูง จนได้รับการรับรองคุณภาพ
  HACCP (Hazard Analysis Critical Point), GMP, BRC GLOBAL STANDARD,
  ISO9001 : 2000, ISO22000 จากสำนักมาตรฐานห้องปฏิบัติการ (Bureau of
  Laboratory Quality Standards) กระทรวงสาธารณสุข (Ministry of Public
  Health), ACC-BAP standard ซึ่งเป็นมาตรฐานการการรับรองระบบการผลิต
  ผลิตภัณฑ์อาหารทะเลจาก Aquaculture Certification Council (ACC)
  โดยเป็นมาตรฐานของร้านค้าปลีกของ USA และมาตรฐานฮาลาล เป็นต้น
  รวมทั้งยังขยายเครือข่ายลูกค้าออกไปในหลายประเทศ
  ทำให้ไม่จำเป็นต้องพึ่งพาตลาดใดตลาดหนึ่งโดยเฉพาะ นอกจากนี้บริษัทฯ
  ยังมีการขยายการลงทุนไปยังต่างประเทศ ทำให้บริษัทฯ
  สามารถกระจายความเสี่ยงในเรื่องดังกล่าวได้

  2.4 ความเสี่ยงจากการแข่งขันในด้านผลิตภัณฑ์และการตลาด

  ผลิตภัณฑ์ส่วนใหญ่ของบริษัทใช้กุ้งเป็นวัตถุดิบหลัก

  การบริหารความเสี่ยง

  บริษัทฯ
  ก็ได้กระจายความเสี่ยงด้านผลิตภัณฑ์ด้วยการพัฒนาคุณภาพและประเภทของผลิตภัณฑ์ให้ได้ตามความต้องการของลูกค้า
  โดยบริษัทฯได้มุ่งเน้นในการวิจัยและพัฒนาผลิตภัณฑ์ใหม่ๆที่มีมูลค่าเพิ่ม (Value Added
  Product) ให้มีความหลากหลายและมีความโดดเด่นที่แตกต่างจากคู่แข่ง
  รวมถึงปรับปรุงพัฒนากระบวนการผลิตเพื่อลดต้นทุนให้สามารถแข่งขันได้
  และเพื่อเป็นการสร้างความมั่นใจให้กับลูกค้า บริษัทฯ
  ได้พัฒนาระบบการจัดการด้านกระบวนการผลิต การจัดการความปลอดภัยของอาหาร
  การจัดการด้านสิ่งแวดล้อม และการสอบย้อนกลับ (Traceability) จนได้มาซึ่งมาตรฐานสากล
  นอกจากนั้นบริษัทฯ ยังได้สร้างฐานลูกค้าในประเทศที่มีกำลังซื้อสูง เช่น ประเทศญี่ปุ่น
  ออสเตรเลีย เกาหลี อเมริกา และกลุ่มประเทศสหภาพยุโรป
  มาตั้งแต่เริ่มดำเนินการและรักษาสัมพันธ์ที่ดีกับลูกค้าเดิมให้คงอยู่ต่อไป ทำให้โอกาสที่บริษัทฯ
  จะถูกคู่แข่งแย่งตลาดไปจึงมีน้อยมาก

  2.5 ความเสี่ยงจากการเสนอขายใบสำคัญแสดงสิทธิ

  บริษัทฯ
  มีความเสี่ยงที่จะไม่ได้รับเงินทุนเพิ่มตามที่กำหนดไว้จากการใช้สิทธิซื้อหุ้นสามัญของผู้ถือใบสำคัญแสดงสิทธิที่อาจจะเกิดขึ้น
  ในกรณีที่ราคาหุ้นสามัญของบริษัทฯ ต่ำกว่าราคาการใช้สิทธิ ณ
  วันที่ครบกำหนดใช้สิทธิซื้อหุ้นของบริษัทฯ

  การบริหารความเสี่ยง

  วัตถุประสงค์ในการบริหารจัดการทุนที่สำคัญของบริษัทฯ
  คือการจัดให้มีโครงสร้างทุนที่เหมาะสมเพื่อสนันสนุนการดำเนินธุรกิจของบริษัทฯ
  และเสริมสร้างมูลค่าการถือหุ้นให้กับผู้ถือหุ้น
  โดยปัจจุบันกลุ่มบริษัทยังคงมีอัตราส่วนหนี้สินต่อทุนอยู่ในระดับต่ำ
  และยังคงมีวงเงินสินเชื่อที่ยังไม่ได้เบิกใช้อีกเป็นจำนวนมาก

  2.6 ความเสี่ยงจากการลงทุนในต่างประเทศ

  บริษัทฯ มีการลงทุนในต่างประเทศ จึงอาจก่อให้เกิดความเสี่ยงในการควบคุมดูแลการดำเนินการ
  ความเสี่ยงจากปัจจัยทางด้านการเมือง กฎหมาย
  หรือภาวะเศรษฐกิจของต่างประเทศที่อาจมีการเปลี่ยนแปลง

  การบริหารความเสี่ยง

  เพื่อก่อให้เกิดความมั่นใจว่าจะดูแลและบริหารงานให้มีผลการดำเนินงานที่ดี บริษัทฯ
  ได้มีการแต่งตั้งกรรมการเข้าไปดูแลการดำเนินงานในบริษัทย่อย นอกจากนี้ บริษัทฯ
  ได้ติดตามผลการดำเนินงานของบริษัทต่างๆ ในกลุ่มจากการประชุมที่จัดขึ้นอย่างน้อยทุกเดือน
  และร่วมกันวางแผนทั้งในส่วนของแผนงานประจำปี การขยายงาน หรือการลงทุนเพิ่ม

  2.7 ความเสี่ยงด้านการบริหารการจัดการ

  บริษัทฯ มีผู้ถือหุ้นกลุ่มเจียอาภาและผู้ที่เกี่ยวข้องถือหุ้นในบริษัทฯ ร้อยละ 67.74
  ของจำนวนหุ้นที่จำหน่ายได้แล้วทั้งหมดของบริษัทฯ
  จึงทำให้สามารถควบคุมมติที่ประชุมผู้ถือหุ้นได้เกือบทั้งหมด
  ยกเว้นเรื่องที่กฎหมายกำหนดให้ต้องได้รับ เสียง 3 ใน 4 ของที่ประชุมผู้ถือหุ้น
  ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียง เพื่อถ่วงดุลเรื่องที่ผู้ถือหุ้นใหญ่เสนอได้

  การบริหารความเสี่ยง

  ในการพิจารณาตัดสินใจเรื่องสำคัญต่างๆ บริษัทฯ
  กำหนดให้ต้องผ่านความเห็นชอบจากคณะกรรมการทั้งหมด
  โดยเฉพาะคณะกรรมการอิสระซึ่งมีมากกว่า 1 ใน 3 ของคณะกรรมการทั้งหมด
  จะมีบทบาทสำคัญในการแสดงความคิดเห็นที่เป็นประโยชน์ต่อผู้ถือหุ้นรายย่อย
  และเป็นอิสระจากกลุ่มผู้ถือหุ้นรายใหญ่ ซึ่งจะทำให้เกิดการถ่วงดุลได้เป็นอย่างดี